钦定古今图书集成/理学汇编/文学典/第116卷 > 裴章美
## 钦定古今图书集成/理学汇编/文学典/第116卷 > 裴章美

按《山西通志》：“章美，字中含，一谏仲子，万历戊午举人。
方五岁时，母亡，哀毁如成人，数日不食。父勉谕之，始
食。七岁从父学，初讲解即洞晓。父见其点首，问曰：‘汝
解之乎’？答曰：‘孝弟为人之本，人而不孝不弟，便成不
得人了。君子务本，只做成个人而已’。”父知其可，教，授
原教录一册。因知小学为大学之本，蒙养为作圣之
基。其诵读之言，必欲见之躬行。凡有关于人伦理学
者札记之，释以己意，名曰《阅古随笔》。昼夜持玩，体而
行之。弱冠游运庠，文章德行，冠于一时。戊午，捷乡试。
邑人有持金求关说者；谢曰：“人各有志，嘱托非吾事
也。”事父与继母，膳寝愈谨；待兄益恭，与绛州辛全互
以理学相参订。甲戌谒选，授永清知县。清衙役，革行
户，禁词讼，劝农桑，重学校，旌善良，严保甲，固城守，举
行乡约。朔望讲读，六言劝谕百姓。时有兄弟以田土
相争者，持状来告，闻讲，各焚而去。期月而教化大行。
以疾乞归，士民泣涕攀留，出境不绝。抵里以明理淑
人为务，学者翕然宗之。晋抚吴甡、朱之冯前后造庐，
极契重焉。后避乱山中，闭户著书十馀年。所著有《阅
古随笔》《过庭训》《灯下静谈》《三约》《鞭钝篇》《艾言》诸书。